﻿

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допуни Правилника о подстицајима за инвестиције у физичку имовину пољопривредног газдинства за набавку нових машина и опреме за унапређење дигитализације сточарске пољопривредне производње**

Члан 1.

У Правилнику о подстицајима за инвестиције у физичку имовину пољопривредног газдинства за набавку нових машина и опреме за унапређење дигитализације сточарске пољопривредне производње („Службени гласник РСˮ, бр. 46/19 и 87/20), у члану 2. тачка 5) мења се и гласи:

„5) *реализација инвестиције* јесте извршење свих радњи везаних за набавку предмета инвестиције (промет робе, издавање докумената који прате робу, преузимање робе, исплата цене у потпуности), као и стављање предмета инвестиције у функцију у складу са наменом;”.

Члан 2.

У члану 5. став 2. мења се и гласи:

„Лице из става 1. овог члана остварује право на подстицаје за инвестиције у набавку млекомата ако поред услова из става 1. овог члана:

1) испуњава и ветеринарско-санитарне, односно опште и посебне услове у складу са прописима којима се уређује безбедност хране и ветеринарство;

2) је као субјект у пословању храном регистровало млекомат у складу са посебним прописом о регистрацији, односно одобравању објеката за производњу и промет хране животињског порекла;

3) путем млекомата крајњем потрошачу продаје само сирово млеко од млечних крава са свог газдинства.”

После става 2. додаје се став 3, који гласи:

„Лице из ст. 1. и 2. овог члана остварује право на подстицаје за инвестиције у набавку до највише три млекомата по захтеву за остваривање права на подстицаје у току једне календарске године.”

Члан 3.

У члану 8. став 1. тачка 6) мења се и гласи:

„6) копију решења о испуњености ветеринарско-санитарних услова и услова хигијене хране за предметни млекомат, као и копију решења о упису у Регистар објеката у складу са посебним прописом о регистрацији, односно одобравању објеката за производњу и промет хране животињског порекла;”.

У ставу 3. реч: „извод” замењује се речима: „копију извода”.

Члан 4.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-197/2021-09

У Београду, 19. јануара 2022. године

Министар,

**Бранислав Недимовић,** с.р.